钦定古今图书集成/明伦汇编/皇极典/第163卷 > 《周成汉昭论》魏·文帝
## 钦定古今图书集成/明伦汇编/皇极典/第163卷 > 《周成汉昭论》魏·文帝

或方周成王于汉昭帝，佥高成而下昭。余以为周成
王体上圣之休气，禀贤妣之胎诲，周召为保傅，吕尚
为太师，口能言则行人称辞，足能履则相者导仪，目
厌威容之美，耳饱仁义之声，所谓沈渍元流，而沐浴
清风者矣。犹有咎悔，聆二叔之谤，使周公东迁。皇天
赫怒，显明厥咎，犹启诸金縢，稽诸国史，然后乃悟，不
谅周公之圣德，而信《金縢》之教言，岂不暗哉！夫孝昭
父非武王，母非邑姜，养惟盖主，相则桀、光，体不承圣，
化不胎育，保无仁孝之质，佐无隆平之治，所谓生于
深宫之中，长于妇人之手。然而德与性成，行与体并，
年在二七，早智夙达，发《燕书》之诈，亮霍光之诚，岂将
有启金縢，信国史而后乃悟哉？使夫“昭成均年而立，
易世而化，贸臣而治，换乐而歌，则汉不独少，周不独
多也。”